钦定古今图书集成/理学汇编/学行典/第204卷 > 冯行可
## 钦定古今图书集成/理学汇编/学行典/第204卷 > 冯行可

按《松江府志》：“冯行可，字道卿，御史恩长子。壬辰星变，
父恩应诏上言阁部大臣朋奸误国，逮下诏狱。行可
昼夜扶掖，驰至京师，括发短后衣，徒跣号泣冰雪中，
遇贵人，与诉之。值方献夫过，亦牵衣泣诉。方曰：‘汝父
今何在’？曰：‘朝廷欲杀一谏臣，而宰相不知，尚谓国有
人乎’？方默然，计无所出，乃刺臂血书疏上，大要，言：‘臣
父恩久荷国恩，无所报塞，思以直言悚听，不意上干
天怒。但臣父少孤，祖母吴育养长成，母子三人，更相
为命。今祖母吴七十有九岁矣，陛下今日杀臣父、祖
母，痛死在今日；明日杀臣父、祖母，痛死在明日。臣祖
母、臣父同日死，臣安能独生？是一日死三人也。乞斩
臣一人，以活祖母及臣父之命。陛下僇臣，不伤臣心；
臣被僇，不伤陛下法，谨延颈以俟白刃’。”通政使陈经
见而怜之，为之引奏。适刑部尚书聂贤、都御史王廷
相交章谓“罪在狂妄，无死律；子代父死，情可矜。”遂得
末减，戍雷阳，行可还籍。卒年八十九。